KIRJALLINEN KYSYMYS P-3210/00 esittäjä(t): Jan Mulder (ELDR) komissiolle. Maataloustuotteiden käyttö muihin kuin ravintotarkoituksiin.



Virallinen lehti nro 151 E , 22/05/2001 s. 0097 - 0098



KIRJALLINEN KYSYMYS P-3210/00 esittäjä(t): Jan Mulder (ELDR) komissiolle (10. lokakuuta 2000) Aihe: Maataloustuotteiden käyttö muihin kuin ravintotarkoituksiin Euroopan parlamentti totesi kesäkuun 18 päivänä 1998 annetun päätöslauselman A4-0219/1998(1) 49 kohdassa seuraavaa: Maataloustuotteiden käyttäminen muuhun tarkoitukseen kuin ravinnoksi esimerkiksi biomassaksi mahdollistaa uusien tulolähteiden ja työpaikkojen syntymisen maaseudulla. Energian tuottaminen ympäristöystävällisellä tavalla biomassasta vähentää osaltaan hiilidioksidipäästöjä. Tätä alaa olisi tuettava yhteisön lainsäädännössä veroetujen ja/tai -helpotusten muodossa, ja lisäksi olisi sellaisten tiettyjen muiden kuin elintarvikkeisiin laskettavien tuotteiden käyttö, joiden elinkiertoanalyysi on positiivinen, asetettava pakolliseksi erityisesti ekologisesti aroilla alueilla. 1. Voiko komissio ilmoittaa, mitä se on tähän mennessä tehnyt tämän parlamentin esittämän toiveen toteuttamiseksi Altener-ohjelmassa käytettävissä olevien määrärahojen ulkopuolella? 2. Voiko komissio ilmoittaa, kannattaako se nykyisten energiamarkkinoiden kehityksen valossa sellaisten ehdotusten laatimista, joiden mukaan biodiesel-polttoainetta olisi tietyllä prosenttiosuudella sekoitettava tavalliseen dieselpolttoaineeseen? Tällä saattaisi olla myönteisiä ympäristövaikutuksia. Se myös vähentäisi EU:n riippuvuutta tuonnista ja edistäisi uusien markkinoiden kehittämistä öljypitoisille siemenille. 3. Näkeekö komissiokin mahdollisuuksia käyttää puhdasta kasviöljyä moottorien polttoaineena? (1) EYVL C 210, 6.7.1998, s. 180. Loyola de Palacion komission puolesta antama vastaus (16. marraskuuta 2000) Biopolttoaineiden edistäminen on ollut yksi yhteisön tavoitteista 1990-luvun alusta lähtien. Vastikään annetussa komission tiedonannossa Euroopan unionin öljynsaannista(1) mainitaan, että komissio aikoo esittää Göteborgin Eurooppa-neuvostolle energiansäästöä ja energialähteiden monipuolistamista koskevan suunnitelman, jolla pyritään muun muassa suosimaan sopivin keinoin korvaavia polttoaineita joihin biopolttoaineet kuuluvat. Mitä tulee parlamentin jäsenen esittämiin yksittäisiin kysymyksiin, Altener-ohjelmasta ei voida myöntää tukea, jonka tarkoituksena on muuhun kuin elintarviketuotantoon tarkoitetun viljelyn edistäminen. Komissio muistuttaa kuitenkin siitä, että yhteisen maatalouspolitiikan yhteydessä on mahdollista käyttää kesantomaata muuhun kuin elintarviketuotantoon tarkoitettuun viljelyyn(2), mutta energiakasvien viljelyyn ei voida myöntää erityistä lisätukea. Komissio on kuitenkin ottanut huomioon ehdotukset, joita muutamat jäsenvaltiot ovat esittäneet Agenda 2000:n täytäntöönpanon yhteydessä. Komissio kannattaa ilman muuta biopolttoaineen ja dieselin sekoittamista. Näin tehdäänkin jo Ranskassa, jossa käytettyyn fossiiliseen dieselpolttoaineeseen on sekoitettu 5 % biopolttoainetta. Ranska on tehnyt ilmoituksen tätä koskevasta kansallisesta lainsäädännöstä komissiolle. Komissio ja muut jäsenvaltiot eivät ole esittäneet vastalauseita ilmoituksesta. Tilanne on vastaava Itävallassa, missä sekoitussuhde on 2 %. Tietyt asiaan liittyvät tahot ovat tehneet ehdotuksen siitä, että yhteisössä pitäisi lainsäädännöllisin keinoin tehdä pakolliseksi se, että dieseliin sekoitetaan pieni määrä biopolttoainetta. Komissio katsoo kuitenkin, että tällaista ehdotusta ei ainakaan nykytilanteessa ole tarkoituksenmukaista antaa. Pakollinen biopolttoaineen sekoittaminen dieseliin aiheuttaisi ainakin joillekin jäsenvaltioille ongelmia, sillä niiden tuotanto- ja jakeluinfrastruktuuri on puutteellinen tai raaka-aineiden saatavuus on niukkaa. Komission mielestä on kuitenkin tarkoituksenmukaista, että jäsenvaltioilla, jotka haluavat kehittää tätä alaa, on mahdollisuus siihen. Komissio antaa jäsenvaltioille mahdollisuuden valita sellaisen ratkaisun, joka soveltuu parhaiten niiden olosuhteisiin. Näin ollen toisin kuin Ranskassa biopolttoainetta käytetään sellaisenaan erityisesti Saksassa ja myös joillakin ympäristön kannalta kriittisillä alueilla. On syytä mainita, että komissio on valtuuttanut Euroopan standardointikomitean (CEN) laatimaan biodieseliä koskevan standardin, jossa huomioidaan biodieselin moninaiset käyttömahdollisuudet (erityisesti sen käyttö sekoituksena tai sellaisenaan). Lisäksi osana polttoaineiden laatua koskevaa politiikkaansa komissio voi antaa ehdotuksia, jotka koskevat biopolttoaineisiin sovellettavia laatuvaatimuksia(3). Yhteenvetona voidaan todeta, että yhteisön politiikka suosii biopolttoaineita erityisesti ottaen huomioon niiden monipuoliset käyttömahdollisuudet. Tehokkaan politiikan esteenä on kuitenkin tällä hetkellä verotus. Biopolttoaineiden runsasmittainen pääsy alan markkinoille ei ole mahdollista nykytilanteessa ilman verohuojennuksia. Voimassa oleva yhteisön lainsäädäntö tällaiset verovapautukset ainoastaan kokeiluhankkeille. Komissio on 1990-luvun alusta lähtien antanut direktiiviehdotuksia, joilla luotaisiin riittävä oikeusperusta(4) sille, että jäsenvaltiot voisivat alkaa myöntää tällaisia verovapautuksia. Vaikka Euroopan parlamentti antoi myönteisen lausunnon(5) komission alkuperäisestä ehdotuksesta, ehdotuksesta ei ole päästy yksimielisyyteen neuvostossa yhden sitä vastustavan jäsenvaltion vuoksi. Komissio on tulkinnut termiä kokeiluhanke laajasti ja antanut Ranskalle luvan myöntää rajoitetun verovapautuksen Ranskassa tietylle määrälle sellaista biopolttoainetta, joka vastaa noin 1 % polttoainekulutuksesta Ranskassa. Yhteisöjen ensimmäisen asteen tuomioistuin katsoo kuitenkin 27. syyskuuta 2000 antamassaan tuomiossa(6), että kyseinen tapaus on enemmän kuin kokeiluhanke. Tämä osoittaa sen, että asianmukaisen verolainsäädännön antaminen on tarpeen. (1) KOM(2000) 631 lopullinen. (2) Tukijärjestelmästä tiettyjen peltokasvien viljelijöille 17. toukokuuta 1999 annetun neuvoston asetuksen (EY) N:o 1251/1999 3 artikla (EYVL L 160, 26.6.1999 ja EYVL L 194, 27.7.1999). (3) Bensiinin ja dieselpolttoaineiden laadusta ja neuvoston direktiivin 93/12/ETY muuttamisesta 13. lokakuuta 1998 annettu Euroopan parlamentin ja neuvoston direktiivi 98/70/EY (EYVL L 350, 28.12.1998 ja EYVL L 40, 13.2.1999). (4) Ehdotus direktiiviksi maataloudesta peräisin olevien moottoripolttoaineiden valmisteveroksi (EYVL C 73, 24.3.1992) ja ehdotus neuvoston direktiiviksi energiatuotteiden verotusta koskevan yhteisön kehyksen uudistamisesta, 14 artiklan 1 kohdan b alakohta (EYVL C 139, 6.5.1997). (5) Muutettu ehdotus neuvoston direktiiviksi maataloudesta peräisin olevien moottoripolttoaineiden valmisteveroksi (EYVL C 209, 29.7.1994). (6) Tuomio BP Chemicals / komissio, 27.09.2000, asia T-187/97.